Nordiske vikinger begynte med plyndringstokter i Irland på slutten av 700-tallet. I første halvdel av 800-tallet var det jevnlig plyndringstokter, først og fremst mot klostre. Fra midten av 830-årene ble aktiviteten intensivert, og store flåter med vikingskip seilte opp irske elver som Liffey og Shannon, og på innsjøer som Lough Neagh og Lough Ree. Fra 840 begynte vikinger å overvintre i befestede baser i Irland. Flere av disse ble etter hvert permanente bosetninger som utviklet seg til de første byene i Irland.